2.

Ar šādu pantu aizstāj 5. pantu: “5. pants Procenti 1. Procentu likmi, ko piemēro summām, kuras saskaņā ar katru ITRMO III aizņēmušies dalībnieki, kuru atbilstošo neto aizdevumu apjoms īpašā atsauces perioda laikā ir vienāds ar to neto aizdevumu apjoma etalonsummu vai pārsniedz to, aprēķina šādi, ievērojot 6. panta 3.a punktā paredzēto nosacījumu: a) īpašās procentu likmes perioda laikā procentu likme ir noguldījumu iespējas vidējā procentu likme minētajā periodā, no kuras atņemti 50 bāzes punkti. Iegūtā procentu likme nekādā gadījumā nepārsniedz mīnus 100 bāzes punktus; un b) atlikušajā attiecīgās ITRMO III darbības laikā procentu likme ir noguldījumu iespējas vidējā procentu likme visā attiecīgās ITRMO III darbības laikā. 2. Procentu likmi, ko piemēro summām, kuras saskaņā ar katru ITRMO III ir aizņēmušies dalībnieki, kuru atbilstošais neto aizdevumu apjoms īpašajā atsauces periodā ir zemāks par to neto aizdevumu apjoma etalonsummu, bet kuru atbilstošais neto aizdevumu apjoms otrajā atsauces periodā pārsniedz to neto aizdevumu apjoma etalonsummu, aprēķina šādi: a) īpašās procentu likmes perioda laikā procentu likme ir zemākā no šādām likmēm: i) galveno refinansēšanas operāciju vidējā procentu likme minētajā periodā mīnus 50 bāzes punkti; un ii) procentu likmi, kas aprēķināta, ņemot vērā novirzi no atlikuma etalonsummas, kā norādīts b) apakšpunktā; un b) attiecīgās ITRMO III atlikušajā darbības laikā procentu likme ir zemāka nekā galveno refinansēšanas operāciju vidējā procentu likme attiecīgās ITRMO III darbības laikā un var būt tikpat zema kā noguldījumu iespējas vidējā procentu likme attiecīgās ITRMO III darbības laikā, ņemot vērā novirzi no atlikuma etalonsummas. 3. Procentu likmi, ko piemēro summām, kuras katras ITRMO III ietvaros aizņēmušies dalībnieki, kuru atbilstošais neto aizdevumu apjoms gan īpašajā atsauces periodā, gan otrajā atsauces periodā ir zemāks par to neto aizdevumu apjoma etalonsummu, aprēķina šādi: a) īpašās procentu likmes perioda laikā procentu likme ir galveno refinansēšanas operāciju vidējā procentu likme minētajā periodā, no kuras atņemti 50 bāzes punkti; un b) atlikušajā attiecīgās ITRMO III darbības laikā procentu likme ir galveno refinansēšanas operāciju vidējā procentu likme visā attiecīgās ITRMO III darbības laikā. 4. Sīkāka informācija par procentu likmju aprēķināšanu izklāstīta I pielikumā. Galīgo procentu likmi un datus, kas attiecas uz tās aprēķinu, paziņo dalībniekiem saskaņā ar ECB interneta vietnē publicēto ITRMO III indikatīvo grafiku. 5. Procentus maksā katras ITRMO III termiņa beigās vai pēc pirmstermiņa atmaksas, kā noteikts 5.a pantā. 6. Ja NCB piemēro tās rīcībā esošos tiesiskās aizsardzības līdzekļus saskaņā ar līgumu vai regulējošiem nosacījumiem un dalībniekam tādēļ ir jāatmaksā ITRMO III atlikums pirms novirzes no atlikuma etalonsummas un izrietošo procentu likmes stimula korekcijas, ja tāda ir, paziņošanas attiecīgajam dalībniekam, aizņēmuma summai, kuru attiecīgais dalībnieks saņem katras ITRMO III ietvaros, piemērojamā procentu likme ir: a) īpašās procentu likmes perioda laikā – galveno refinansēšanas operāciju vidējā procentu likme minētajā periodā, no kuras atņemti 50 bāzes punkti; un b) pārējā attiecīgās ITRMO III darbības laikā – galveno refinansēšanas operāciju vidējā procentu likme attiecīgās ITRMO III darbības laikā līdz dienai, kurā NCB pieprasīja veikt atmaksu. Ja šāda atmaksa pieprasīta pēc novirzes no atlikuma etalonsummas un izrietošās procentu likmes stimula korekcijas, ja tāda ir, paziņošanas dalībniekam, aizņēmuma summai, kuru attiecīgais dalībnieks aizņemas katras ITRMO III ietvaros, piemērojamā procentu likme tiek noteikta saskaņā ar 1.–3. punktu.”.